
BALTIMAADE LAHTISTE JA EESTI 2026. AASTA KERGEJÕUSTIKUVETERANIDE MEISTRIVÕISTLUSTE JUHEND 
 
EESMÄRGID 
· Populariseerida kergejõustikku ja liikumisharrastust.  
· Selgitada Baltimaade ja Eesti veteransportlaste meistrid 2026. aastal.  
· Tugevdada sidemeid Eesti, Baltimaade ja külalisriikide veteransportlaste vahel. 
 
AEG JA KOHT 
Võistlused toimuvad 8.–9. augustil 2026 Pärnu Rannastaadionil ja harjutusväljakul (https://spordikeskus.parnu.ee/rannastaadion/), Ranna pst 2, Pärnu.  
Võistluste algus on 8. augustil kell 10.00 ja 9. augustil kell 9.30. 
Võistlus kuulub EMA (European Masters Athletics) League 2026 sarja: https://europeanmasters-athletics.org/ema-league-2026/ 
 
OSAVÕTJAD JA PROGRAMM 
Võistlused viiakse läbi järgmistes vanuseklassides: 
M35–39, M40–44, M45–49, M50–54, M55–59, M60–64, M65–69, M70–74, M75–79, M80–
84, M85–89, M90–94, M95+; 
N35–39, N40–44, N45–49, N50–54, N55–59, N60–64, N65–69, N70–74, N75–79, N80–84, N85–89, N90–94, N95+. 
Võistleja vanuseklassi määrab vanus 8. augustil 2026. 
 
 
Võistlustel on kavas järgmised alad: 
Naised: 
100 m, 200 m, 400 m, 800 m, 1500 m, 5000 m, 3000 m käimine, kõrgushüpe, kaugushüpe, kolmikhüpe, teivashüpe, kuulitõuge, kettaheide, odavise, vasaraheide, raskusheide, 4×100 m, 4×400 m, 80 m tõkkejooks, 100 m tõkkejooks. 
Mehed: 
100 m, 200 m, 400 m, 800 m, 1500 m, 5000 m, 3000 m käimine, kõrgushüpe, kaugushüpe, kolmikhüpe, teivashüpe, kuulitõuge, kettaheide, odavise, vasaraheide, raskusheide, 4×100 m, 4×400 m, 80 m tõkkejooks, 100 m tõkkejooks, 110 m tõkkejooks. 
Võistlejatel on heidetes, kaugus- ja kolmikhüppes neli katset. 
Kõrgushüppe lati tõstmise kord: kõrgus 1.00 m + 3 cm, teivashüppes kõrgus 1.00 m + 10 cm. Algkõrgused ei ole määratud, sportlane valib kõrguse lähtuvalt latitõstmise korrast. 
 
REGISTREERIMINE 
Eelregistreerimine võistlustele toimub kuni 4. augustini 2026 kell 23.59 järgmise lingi kaudu: https://my.raceresult.com/394578/.  
Võistleja saab e-postile kinnituse registreerimise kohta ja lingi, mille kaudu on oma registreeringut võimalik muuta kuni 4. augustini 2026 kell 23.59. 
Venemaa ja Valgevene kodakondsusega sportlastel ei ole lubatud võistlustele registreeruda. 
Korraldajad ei väljasta viisataotluste kutseid. 
 
OSAVÕTUMAKS 
Osavõtumaks on 30 eurot (EKVA liikmetele 25 eurot) esimese ala eest ja 10 eurot (EKVA liikmetele 7 eurot) iga lisanduva ala eest. 
Tasumine toimub “Eesti Kergejõustikuveteranide Assotsiatsioon” arveldusarvele nr EE941010102032127001 (AS SEB Pank) hiljemalt 4. augustiks 2026. 
Osavõtumaks ei kuulu tagastamisele. 
Kohapeal registreerunutele lisandub 15 eurot ning nad lisatakse heidetes stardilehe lõppu. Jooksudes on lisamine võimalik ainult vabade radade olemasolul. Tõkkejooksudes kohapeal registreerumist ei toimu. 
Teatejooksudeks registreerimine ja tasumine (27 eurot võistkonna kohta) toimub võistluste sekretariaadis hiljemalt 8. augustini 2026 kell 15:00. 
 
AUHINNAD 
Baltimaade lahtiste meistrivõistluste arvestuses autasustatakse iga vanuseklassi kolme parimat kuld-, hõbe- ja pronksmedaliga sõltumata sportlase rahvusest. 
Eesti meistrivõistluste arvestuses autasustatakse iga vanuseklassi kolme parimat kuld-, hõbe- ja pronksmedaliga. Eesti meistrivõistluste arvestuses saavad osaleda vaid Eesti kodakondsusega sportlased. 
Enim esikohti saavutanud (v.a teatejooksud) Balti riigile antakse üle Baltimaade meistrivõistluste võitja rändkarikas. 
Teatejooksudes osalejaid autasustatakse meenega, medaleid välja ei anta. 
 
MAJANDAMINE JA MAJUTUS 
Kõik sportlaste osavõtuga seotud kulud kannab sportlane ise või tema klubi. 
Korraldajad on teinud majutuse eelbroneeringu 7.–9.08.2026 Pärnu Rannastaadioni Hostelis (https://spordikeskus.parnu.ee/teenused/rannastaadioni-hostel/, e-post: rannastaadion@spordikeskus.parnu.ee, tel: +372 525 3005). 
Majutuse vastu huvi korral peab sportlane ise Rannastaadioni Hosteliga ühendust võtma ja täitma hosteli broneerimistingimusi. 
Majutuspakkumise broneerimistingimused: 
· Broneeringut on võimalik tasuta tühistada kuni 14 päeva enne saabumist.  
· Hilisemal tühistamisel (14 päeva või vähem enne saabumist) tuleb tasuda 50% toa maksumusest kogu broneeritud perioodi eest.  
· Kui broneering tühistatakse saabumispäeval või kui ei ilmu kohale, tuleb tasuda 100% toa maksumusest kogu broneeritud perioodi eest.  
· Lõplik toa kasutajate nimekiri ja tubade jaotus tuleb esitada hiljemalt 5 päeva enne saabumist.  
· Tingimuste leevendamine on võimalik erakorralistel asjaoludel, kui see on kirjalikult majutajaga kooskõlastatud.  
· Võimalusel pakutakse tühistatud broneeringu asemel kuupäevade muutmise varianti. 
Korraldaja on teinud ka broneeringu Pärnu Kutsehariduskeskuse õpilaskodusse aadressil Niidupargi 16 kuupäevadeks 7.–9.08.2026. Majutuse hind üheks ööks on 25 eurot. Majutuse maksumus tuleb üle kanda EKVA kontole hiljemalt 1.08.2026, registreerimine e-posti aadressil ekva@ekva.ee. Lisainfo: Tiia Eeskivi, tel +372 5645 0300. 
 
ÜLDINE 
Kõik võistlejad vastutavad ise oma tervisliku seisundi eest. Registreerides võistlustele kinnitab võistleja, et ta vastutab oma tervise mistahes kahjustamise eest. 
Kaasvõistlejaid 	ohustav 	tegevus 	võistluspaigas 	toob 	kaasa 	võistleja 	kohese diskvalifitseerimise ala vanemkohtuniku poolt, mille kinnitab võistluste peakohtunik. 
Võistluspaigas on sportlasele lubatud kaks proovikatset. Heitevahendid tuuakse kohale 30 minutit enne ala algust. 
Lubatud on kasutada oma vahendeid (kuul, ketas, raskus, vasar ja oda), mis esitatakse kaalumisele 1 tund enne ala algust 100 m finišipaiga juures. 
Teivashüppe teibaid kohapeal ei laenutata, iga teivashüppaja võtab oma teibad ise kaasa. 
Mitme ala samaaegsel toimumisel saab sportlane hüpetes ja heidetes viia oma katse vajadusel vooru lõppu, kuid mitte kaugemale (vastasel juhul jääb katse vahele). Katseid ette teha ei saa. 
Kõik käesolevas juhendis käsitlemata küsimused lahendatakse kooskõlas WMA tehniliste reeglitega. 
 
KORRALDAJA 
Võistluste peakorraldaja on Eesti Kergejõustikuveteranide Assotsiatsioon (EKVA, www.ekva.ee, e-post: ekva@ekva.ee). 
Peakorraldaja: Andrus Mutli (e-mail: andrus@vennad.ee, tel: +372 505 1056). 
Korraldajad jätavad õiguse ajakava korrigeerida vastavalt osalejate arvule. Sellest antakse teada hiljemalt 06.08.2026 kell 12.00 www.ekva.ee. 
Spordialade vanuseklasside autasustamised toimuvad peaväljakul pärast iga ajakavas oleva grupi võistluse lõppu, u 10 minuti jooksul. 

